Brannvesenet Sør-Rogaland

Historie

Stavanger brann- og feiervesen ble etablert i 1866, og hadde brannstasjon i Stavanger sentrum. I 1983 og 1984 ble det etablert bistasjoner på Forus og i Kvernevik, og brannvesenet fikk ansvar for slokking også i Sola og Randaberg kommuner. I 2002 ble det avtalt samarbeid som knyttet Kvitsøy brannvesen til Stavanger.
Sandnes brannvesen ble etablert i 1848, med brannstasjon i Sandnes sentrum. Ved kommunesammenslåing i 1965 ble Riska brannstasjon overtatt, og i 1983 ble Ims brannstasjon tatt i bruk. I 1999 ble det etablert samarbeid med flere kommuner, og brannvesenet i Gjesdal, Time og Klepp gikk inn i Sandnes brannvesen.
Brannvesenet i Stavanger og Sandnes inngikk avtale om gjensidig slukking og assistanse den 1. juni 2000. Det utløsende behovet var bistasjonen Forus i Stavanger, som lå ved grensen til Sandnes og hadde kortere utrykningstid til Sandnes nord enn brannvesenet i Sandnes. Forus ville nå assistere helt sør til Sandnes sentrum, og fikk direktemeldere til næringsområder nord i Sandnes. Sandnes brannvesen fikk direktemeldere til Forus i Stavanger, og ville rykke ut nordover til Hinna og vestover til Sola kommune. Dette samarbeidet la grunnlaget for det senere Brannvesenet Sør-Rogaland.
I 2002 utredet brannvesenet i Sandnes og Stavanger muligheter for å øke samarbeid for å oppnå bedre beredskap og økonomi. Anbefalingen ble en full sammenslåing av brannvesenet i de to byene, i tillegg til brannvesenet i Rennesøy og Hå. En mer effektiv drift og benyttelse av utstyr og mannskap, bedre beredskap og Forus som bistasjon for hele Sandnes-området var hovedgrunner som ble presentert. Hå takket nei til invitasjonen, mens de tre andre enhetene med sine eierkommuner stiftet det nye Brannvesenet Sør-Rogaland 1. januar 2004.

Brannstasjoner

Brannvesenet har 12 brannstasjoner, hvorav fire med kasernert vakt.

Kasernert vakt

Kvernevik brannstasjon ble åpnet 27. mars 1984 og ligger i Madla bydel i Stavanger, ved grensen til Randaberg. Dekningsområdet er Madla bydel, Sola kommune, Randaberg kommune og Rennfast-tunnelene.
Gamle Sandnes brannstasjon var hovedbrannstasjon og ble åpnet i 1989, etter å ha flyttet fra lokaler ved Rådhusteateret i Sandnes sentrum. Stasjonen ligger på Jærveien (riksvei 505) på Sandved, ved kryss med europavei 39. Her ligger brannvesenets administrasjon, og en døgnbemannet ambulansestasjon fra Stavanger universitetssjukehus. Brannstasjonen ligger vegg i vegg med legevakt for Sandnes og Gjesdal (også Klepp og Time på nattestid). Ny brannstasjon er nå åpnet på Stangeland med legevakt tilknyttet som før.
Stavanger brannstasjon åpnet 18. desember 1956 og ligger på Lagårdsveien (riksvei 44) sør for Stavanger sentrum. Her ligger 110-sentralen for Sør-Rogaland og Sirdal. Brannvesenet hadde tidligere hatt to andre lokaler ved Stavanger domkirke.

Miljørettet helsevern og skjenkekontroll

Brannvesenets avdeling for miljørettet helsevern utfører disse oppgavene for eierkommunene, i tillegg til Eigersund, Finnøy, Forsand, Hjelmeland, Hå, Lund, Sokndal og Strand. Skjenkekontrollen utfører tjenester for eierkommunene, bortsett fra Sola der Securitas har oppgaven, i tillegg til Bjerkreim, Eigersund, Finnøy, Forsand, Hå, Lund, Sokndal og Strand. Miljørettet helsevern og skjenkekontroll har kontorer og besøksadresse på hovedbrannstasjonen i Sandnes.

Ny hovedbrannstasjon

Brannvesenet ønsker all virksomhet bortsett fra utrykningsstyrken samlet i en hovedbrannstasjon, og har fra 2005 utredet muligheter for dette. Behovet bygger på kontormangel og ønske om effektivisering og økt beredskap, samt befolkningsutviklingen i Sandnes og sørover. Arbeidsgruppen har vurdert tre lokaliseringer, og gjorde i 2007 en formell henvendelse til Sandnes kommune og grunneier rundt en mulig tomt i kryssområdet Stangeland/Soma, i trafikkøy mellom europavei 39, rv. 44 og rv. 509. En slik beliggenhet vil gi god veitilgang til Sandnesområdet og erstatte både Forus og nåværende Sandnes brannstasjon.